**Rugăciune din flori**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Luna strânge-n ghemotoace

Raza Soarelui mâhnit

Doar naivele drăgaice

Rugile și-au aurit.

Se așterne-o înserare

Ca o ceață de parfum

Că-n plămâni tocmai mă doare

Când trag aerul acum.

Picături de raze pică

Și-mi zâmbesc în văz cu drag

Cu-auriul de arnică,

Purpuriul de omag.

Ori se cer a fi privite

Impunându-se ca țel

Și pe ochi de mărgărite,

Și pe cap de mușețel.

Orice floare cerul poartă

Și nu-l pune-n oboroc

De-l citesc cu dor și soartă

De pe florile de soc.

Câmpu-ntreg în floricele

Înflorite e bătut

Cerul parcă tot în stele

Pe pământ s-a așternut.

De sus stele, de jos aștri

Și în inimă un plin

Clopoțeii cei albaștri

Sună cu parfum senin.

Parcă-mi zic, parcă mi-ar spune:

„Ce strângi, omule, din flori?”

„Auresc o rugăciune

S-o respir până în zori!”

Victor Bragagiu